බහුදින යාත්‍රා ඇතුළු යාත්‍රාවලින් අල්ලා ගන්නා මසුන් ධීවර සංස්ථාව මඟින් ස්ථාවර මිලකට මිලදී ගැනීමට කටයුතු කරන ලෙස ජනාධිපති මහින්ද රාජපක්ෂ මහතා ධීවර ඇමැති වෛද්‍ය රාජිත සේනාරත්න මහතාට සහ අමාත්‍යාංශ නිලධාරින්ට උපදෙස් දුන්නේය.දැනට විදේශ යාත්‍රා මඟින් අල්ලා ගන්නා මසුන් අතරමැදි සමාගම් මඟින් මිලදී ගැනීම වළක්වා ධීවර සංස්ථාවෙන් සෘජුවම මිලදී ගෙන දේශීය, විදේශීය වෙළඳපොළට යොමු කිරීමට කටයුතු කරන ලෙසත් ජනාධිපතිතුමා උපදෙස් දුන්නේය.ඒ අනුව ධීවර සංස්ථාව ලාභ ලබන ආයතනයක් බවට පත්කර ගැනීමට හැකි ‍ෙවනවා සේම කාර්යක්ෂම සේවාවක් ධීවරයන් වෙනුවෙන් ඉටු කිරීමට හැකි වනු ඇති බවත් ජනාධිපතිතුමා පෙන්වා දුන්නේය.මේ අතර විදේශයන්ගෙන් පැමිණෙන ධීවර යාත්‍රා ප්‍රමාණය අවශ්‍යතාවය පරිදි අඩු කරවන ලෙසත් ජනාධිපතිතුමා ධීවර අමාත්‍යවරයාට උපදෙස් දුන්නේය.ධීවරයින් සමඟ ඊයේ (23) පස්වරුවේ අරලියගහ මන්දිරයේ පැවති සාකච්ඡාවකදී ඔවුන් ඉදිරිපත් කළ ගැටලු පිළිබඳ අවධානය යොමු කරමින් ජනාධිපතිතුමා මෙසේ උපදෙස් දුන්නේ.පසුගියදා ධීවර අමාත්‍යාංශය අසළ පැවති උද්ඝෝෂණයට සහභාගී වූ ධීවරයින්ද මෙම සාකච්ඡාවට සහභාගී වී සිටී අතර ධීවර අමාත්‍යාංශය අසළදී ධීවරයින්ට මුහුණදීමට සිදුවූ එම සිදුවිම පිළිබඳ ජනාධිපතිතුමා මෙහිදී තම කණගාටුව පළ කර සිටියේ ය.ජ්‍යෙෂ්ඨ ඇමැති මිල්රෝයි ප‍්‍රනාන්දු, ඇමැතිවරුන් වන වෛද්‍ය රාජිත සේනාරත්න, බැසිල් රාජපක්ෂ, දයාශ්‍රිත තිසේරා, ප්‍රියංකර ජයරත්න, නියෝජ්‍ය ඇමැතිවරුන් වන සරත් කුමාර ගුණරත්න, වික්ටර් ඇන්තනී, පාර්ලිමේන්තු මන්ත්‍රී අරුන්දික ප්‍රනාන්දු යන මහත්වරුන් ඇතුළු පිරිසක් ද මීට එක්ව සිටියහ.